Seba’ xhur wara l-iffirmar ta’ ftehim preliminari bejn il-Gvern Malti u d-diriġenti tal-Iskola Medika ta’ Barts u l-Università ta’ Queen Mary f’Londra, tvm.com.mt jista’ jiżvela li t-trattativi dwar il-possibilità li tinfetaħ skola medika f’Għawdex jinsabu fi stadju avvanzat ħafna. Dan ħareġ wara laqgħa li saret dalgħodu f’Londra bejn il-Ministru Konrad Mizzi u d-Dekan tal-Edukazzjoni ta’ Barts, laqgħa li saret ukoll fil-preżenza tal-President ta’ Malta Maire-Louise Coleiro Preca. L-isptar ta’ Barts huwa l-eqdem fir-Renju Unit u għandu reputazzjoni madwar id-dinja għas-suċċessi kliniċi, edukattivi u xjentifiċi miksuba mal-medda ta’ snin. F’laqgħa li saret fl-iskola medika ta’ Barts, id-Dekan tal-Edukazzjoni, il-Professur Anthony Warrens qal lil tvm.com.mt li l-proġett f’Malta se jattira l-aqwa studenti tal-mediċina b’taħriġ mill-aktar professuri kwalifikati fis-settur tas-saħħa. Il-Ministru għas-Saħħa Konrad Mizzi qal lil tvm.com.mt li t-taħditiet jinsabu fi stadju avanzat.  Fihom kien hemm involuti wkoll il-Malta Enterprise u l-Kummissjoni Għolja Maltija fir-Renju Unit. Il-Ministru Mizzi żvela kif qed tiġi esplorata l-possibilità li l-iskola medika tkun tifforma parti mill-Isptar Ġenerali t’Għawdex. Minbarra dawn il-benefiċċji, tvm.com.mt huwa infurmat li l-ftehim jista’ wkoll jattira niċċa turistika ġdida f’Għawdex – dik tat-turiżmu mediku. Il-President Marie Louise Coleiro Preca kienet mistiedna żżur l-iskola medika li bdiet tilqa’ l-istudenti għas-sena akkademika li jmiss. L-Eċċellenza Tagħha ħeġġet liż-żewġ partijiet biex jilħqu ftehim u qalet li Malta hija l-aktar post ideali għal skola medika ta’ dix-xorta minħabba l-pożizzjoni ġeo-strateġika tagħha.